
A digitális fejlesztési program megvalósítását elősegítő jogszabály változások célja

Az Európai Unió digitális menetrendben meghatározott egyik célja, hogy 2020-ig a szélessávú kapcsolat az Európai Unió teljes lakossága számára legyen elérhető, azaz mindenki számára biztosítani kell a legalább 30 Mbps sávszélességű internethez történő hozzáférés lehetőségét. A magyar kormány, felismerve a szélessávú fejlődés jelentőségét, a digitális nemzeti fejlesztési programmal ezen célkitűzés elérésének határidejét előrehozta 2018-ra, mivel napjainkra a szélessávú hálózatok fejlesztése fontos tényezője lett a gazdasági fejlődésnek. 
Ennek a célnak a megvalósítását szolgálja az elektronikus hírközlési szolgáltatások és az infrastruktúra fejlesztésének, kiépítésének ösztönzéséről, a jogszabályi háttér akadálymentesítéséről szóló a 2015. évi CXXXVIII. törvény.
A törvény által végrehajtott módosítások célja, hogy elhárítsa a hálózati infrastruktúra létesítésének jogi akadályait az ország szélessávú hálózattal való teljes lefedése érdekében, és ezzel ösztönözze a szélessávú elektronikus hírközlési szolgáltatások elérhetőségét az ország területén. 

A „Digitális nemzet” fejlesztési program céljainak megvalósítása érdekében olyan szabályozás kialakítása szükséges, amely képes kezelni a fejlesztések leggyakoribb problémáját, az engedélyeztetési eljárások elhúzódását, ezzel is ösztönözve a piaci szereplőket a fejlesztések elvégzésére. A módosítások végrehajtása elengedhetetlen volt ahhoz, hogy a hálózatfejlesztéseket támogató, pályázatok mögött megfelelő jogszabályi környezet álljon rendelkezésre.

A hálózatok építését hátráltató, alapvetően jogi szabályozási akadályok vizsgálata alapján az alábbi főbb problémaköröket azonosították:
1. A hálózatépítést megelőzi az idegen tulajdonú ingatlan tulajdonosa építési munkához való hozzájárulásának vagy területhasználati engedélyének beszerzése. A hálózatépítések azonban a tulajdonosi hozzájárulásokkal beszerzésével kapcsolatos problémák, így például a felek sikertelen egyeztetése miatt sok esetben elhúzódnak.

2. A fizikai infrastruktúra kiépítése igen költséges része a hálózatépítésnek, és kizárólagos birtoklása igen nagy versenyelőnyt jelent. Az elektronikus hírközlő hálózatok építését nagyban megkönnyítené, ha a szolgáltatók a hálózataikat a már meglévő különböző hálózatos közművek, különösen villamosenergia-vezetékek nyomvonalain tudnák kiépíteni. Ez jelenleg kizárólag a szolgáltatók közötti megállapodásoktól függ és ezért bizonyos szolgáltatók egy-egy területen monopolhelyzetben vannak, ugyanis más szolgáltatók nem tudtak belépni szolgáltatásukkal az érintett piacra.

Az országos lefedettség eléréséhez szükséges beruházások, a szélessávú internethasználat elterjedéséből fakadó közvetlen hatások a gazdasági fejlődésre pozitívan hatnak. A módosítás célja, hogy a pozitív hatások hazánkban is kiaknázhatók legyenek. A törvény módosítása pontosítja, kiegészíti a hírközlési építmények elhelyezésére vonatkozó, jelenleg is meglévő szabályozást. Ennek keretében a módosítás javaslatot tesz az építtetők által tapasztalt problémák kezelésére, valamint nagysebességű elektronikus hírközlő hálózatok kiépítési költségeinek csökkentésére egyaránt.
A módosítások főként az elektronikus hírközlésről szóló törvényt érintik. A módosítás egyik leglényegesebb része, hogy valamennyi közműhálózat tulajdonosa vagy üzemeltetője köteles tisztességes feltételekkel hozzáférést biztosítani a fizikai infrastruktúrájához a szélessávú hírközlési hálózat kiépítése érdekében. A fizikai infrastruktúrához való hozzáférés megtagadására csak a törvényben meghatározott okokból kerülhet sor, például ha a hozzáférés megadása sértené az adott közműhálózat ellátási biztonságát. Amennyiben a szolgáltatók nem tudnak megállapodni a felhasználás feltételeiben, a Nemzeti Média és Hírközlési Hatósághoz fordulhatnak, amely használati jogot és szükség szerint a kapcsolódó szolgalmi jogot alapíthat döntésével, egyúttal határoz a használat ellenértékéről, illetve egyéb feltételeiről.
Ha a hálózat kiépítését idegen tulajdonú ingatlanon szükséges végezni a hálózatépítés feltétele az idegen ingatlan tulajdonosának az építési munkához való hozzájárulása vagy területhasználati engedély beszerzése. A törvényjavaslat meghatározza a tulajdonosi hozzájárulás megtagadási okait, ezzel objektív alapokra helyezve az annak megadására, elutasítására vonatkozó feltételeket, kereteket.

Hírközlési hálózatot elsősorban állami közterületen vagy meglévő hírközlési hálózat vagy más közmű-infrastruktúra felhasználásával kell megoldani, illetve ha ez nem lehetséges, a hírközlési építmény a helyi önkormányzat tulajdonán. A módosítás pontosítja, hogy elektronikus hírközlési hálózatok létesítése céljából magántulajdont csak végső esetben lehessen igénybe venni. 
A módosítások összességében elősegítik és ösztönözik a „Digitális nemzet” fejlesztési program céljának eléréséhez szükséges szélessávú infrastruktúra országos kiépítését. A kormány célja az volt, hogy a törvénymódosítással és a tervezett további intézkedésekkel Magyarországon is jelentkezzenek az országos lefedettséget biztosító nagy sebességű hálózatok létesítésével elérhető nemzetgazdasági és társadalmi előnyök.

